CELEX: 32020D1261
Language: fi
Date: 2020-09-04 00:00:00
Title: Neuvoston täytäntöönpanopäätös (EU) 2020/1261, annettu 4 päivänä syyskuuta 2020, luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä annetun täytäntöönpanopäätöksen (EU) 2017/2408 muuttamisesta

10.9.2020   
               
               
                  FI
               
               
                  Euroopan unionin virallinen lehti
               
               
                  L 296/4
               
            
         NEUVOSTON TÄYTÄNTÖÖNPANOPÄÄTÖS (EU) 2020/1261,
         annettu 4 päivänä syyskuuta 2020,
         luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä annetun täytäntöönpanopäätöksen (EU) 2017/2408 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 287 artiklan mukaan Latvia voi myöntää vapautuksen arvonlisäverosta sellaisille verovelvollisille, joiden vuosittainen liikevaihto on kansallisena valuuttana sen unioniin liittymispäivänä voimassa olleen muuntokurssin mukaan enintään 17 200 euroa.
                  
               
                     (2)
                  
                  
                     Latvialle annettiin neuvoston täytäntöönpanopäätöksellä 2010/584/EU (2) lupa soveltaa direktiivin 2006/112/EY 287 artiklasta poikkeavaa erityistoimenpidettä, jäljempänä ’poikkeava toimenpide’, jolla vapautetaan 31 päivään joulukuuta 2013 asti arvonlisäverosta sellaiset verovelvolliset, joiden vuosittaisen liikevaihdon vasta-arvo kansallisena valuuttana on enintään 50 000 euroa sen unioniin liittymispäivänä voimassa olleen muuntokurssin mukaan laskettuna. Poikkeavaa toimenpidettä jatkettiin neuvoston täytäntöönpanopäätöksellä 2014/796/EU (3)31 päivään joulukuuta 2017 asti.
                  
               
                     (3)
                  
                  
                     Neuvoston täytäntöönpanopäätöksellä (EU) 2017/2408 (4) Latvialle annettiin lupa jatkaa poikkeavaa toimenpidettä 31 päivään joulukuuta 2020 asti sekä alennettiin poikkeuksen raja-arvoa 50 000 eurosta 40 000 euroon.
                  
               
                     (4)
                  
                  
                     Latvia pyysi komissioon 17 päivänä huhtikuuta 2020 saapuneeksi kirjatulla kirjeellä lupaa jatkaa poikkeavan toimenpiteen soveltamista 31 päivään joulukuuta 2024 asti; kyseessä on päivä, johon mennessä jäsenvaltioiden on saatettava osaksi kansallista lainsäädäntöä neuvoston direktiivi (EU) 2020/285 (5), jossa säädetään pieniä yrityksiä koskevista yksinkertaisemmista arvonlisäverosäännöistä. Kyseisen direktiivin mukaan jäsenvaltiot voivat myös antaa vapautuksen sellaisille verovelvollisille, joiden vuosittainen liikevaihto jäsenvaltiossa ei ylitä 85 000 euron raja-arvoa tai sen vasta-arvoa kansallisena valuuttana.
                  
               
                     (5)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti Latvian tekemän hakemuksen muille jäsenvaltioille 19 päivänä toukokuuta 2020 päivätyllä kirjeellä. Komissio ilmoitti 20 päivänä toukokuuta 2020 päivätyllä kirjeellä Latvialle, että sillä oli kaikki hakemuksen arviointiin tarvittavat tiedot.
                  
               
                     (6)
                  
                  
                     Poikkeava toimenpide on johdonmukainen direktiivin (EU) 2020/285 kanssa, jolla pyritään vähentämään pienille yrityksille arvonlisäverosäännösten noudattamisesta aiheutuvia kustannuksia, kilpailun vääristymistä sekä kansallisella että unionin tasolla ja kielteisiä vaikutuksia, joita liittyy siirtymiseen verovapaudesta verotukseen (”raja-arvovaikutus”). Sillä pyritään myös varmistamaan, että pienten yritysten on helpompi noudattaa säännöksiä ja veroviranomaisten helpompi valvoa niiden noudattamista. Suuruudeltaan 40 000 euron raja-arvo on yhdenmukainen direktiivin 2006/112/EY 284 artiklan kanssa.
                  
               
                     (7)
                  
                  
                     Poikkeava toimenpide on ja tulee jatkossakin olemaan valinnainen verovelvollisille. Verovelvolliset voivat edelleen valita tavallisen arvonlisäverojärjestelmän direktiivin 2006/112/EY 290 artiklan nojalla.
                  
               
                     (8)
                  
                  
                     Latvian toimittamista tiedoista ilmenee, että poikkeavalla toimenpiteellä on vain vähäinen vaikutus lopullisessa kulutusvaiheessa kannettavien Latvian verotulojen kokonaismäärään.
                  
               
                     (9)
                  
                  
                     Poikkeavalla toimenpiteellä ei ole kielteisiä vaikutuksia arvonlisäverosta kertyviin unionin omiin varoihin, koska Latvia tekee kompensaatiolaskelman neuvoston asetuksen (ETY, Euratom) N:o 1553/89 (6) 6 artiklan mukaisesti.
                  
               
                     (10)
                  
                  
                     Koska poikkeava toimenpide vaikuttaa mahdollisesti myönteisesti pieniin yrityksiin ja veroviranomaisiin vähentämällä niiden hallinnollista rasitusta ja säännösten noudattamisesta aiheutuvia kustannuksia ja koska se ei vaikuta suuresti arvonlisäverotulojen kokonaiskertymään, Latvialle olisi annettava lupa jatkaa poikkeavan toimenpiteen soveltamista.
                  
               
                     (11)
                  
                  
                     Poikkeavan toimenpiteen soveltamista koskevan luvan olisi oltava voimassa rajoitetun ajan. Aikarajan olisi oltava riittävä, jotta raja-arvon vaikuttavuus ja asianmukaisuus pystytään arvioimaan. Lisäksi direktiivin (EU) 2020/285 3 artiklan 1 kohdan mukaan jäsenvaltioiden on annettava ja julkaistava kyseisen direktiivin 1 artiklan noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2024 ja sovellettava kyseisiä säännöksiä 1 päivästä tammikuuta 2025. Tästä syystä on aiheellista antaa Latvialle lupa soveltaa poikkeavaa toimenpidettä 31 päivään joulukuuta 2024 asti.
                  
               
                     (12)
                  
                  
                     Täytäntöönpanopäätös (EU) 2017/2408 olisi sen vuoksi muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2017/2408 2 artiklan toinen kohta seuraavasti:
            
               ”Tätä päätöstä sovelletaan 31 päivään joulukuuta 2024.”
            
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Latvian tasavallalle.
         
         
            Tehty Brysselissä 4 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 347, 11.12.2006, s. 1.
         
            (2)  Neuvoston täytäntöönpanopäätös 2010/584/EU, annettu 27 päivänä syyskuuta 2010, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 256, 30.9.2010, s. 29).
         
            (3)  Neuvoston täytäntöönpanopäätös 2014/796/EU, annettu 7 päivänä marraskuuta 2014, Latvian tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 330, 15.11.2014, s. 46).
         
            (4)  Neuvoston täytäntöönpanopäätös (EU) 2017/2408, annettu 18 päivänä joulukuuta 2017, luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 342, 21.12.2017, s. 8).
         
            (5)  Neuvoston direktiivi (EU) 2020/285, annettu 18 päivänä helmikuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta ja asetuksen (EU) N:o 904/2010 muuttamisesta pienten yritysten erityisjärjestelmän asianmukaisen soveltamisen valvomiseksi tehtävän hallinnollisen yhteistyön ja tietojenvaihdon osalta (EUVL L 62, 2.3.2020, s. 13).
         
            (6)  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).